Христо Ясенов
Еклезиаст

chitanka.info

Изградих си олтари от злато,

като древния цар Соломон.

Мойто царство бе царство богато

и богат ми бе царския трон.

В тежък поход и тежки несгоди,

претърпял дълголетни войни,

завладях многобройни народи

и заграбих три златни страни.

И звуча над пространства безкрайни

моя властен монаршески зов;

аз познах чародейните тайни

на вълшебното слово любов.

Аз познах сладострастната мъка

и отровната нейна лъжа,

и скъбта по далечна разлъка —

затова безнадеждно тъжа.

И тъгата ми няма предели,

както няма за мене подслон;

мойте птици са птици измрели

и печален е царския трон.

Вее вечер над светлите зали,

дето светло блаженство познах;

векове непробудно заспали

будят тъмна тревога и страх.

На сърцето ми странник почука —

неизбежната скръб на света —

и познах вековечната скука —

суета, суета, суета!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.